**Feljegyzés**

**a helyi iparűzési adóról szóló 48/2015. (XI.30.)** **önkormányzati rendelet**

**módosításáról**

A helyi iparűzési adóról szóló 48/2015. (XI.30) önkormányzati rendelet (a továbbiakban: Alaprendelet) módosítása szükséges, mivel az egyes adótörvények módosításáról szóló 2020. évi CXVIII. törvény 2021. január elsejei hatállyal módosította a helyi adókról szóló 1990. évi C. törvényt. A módosítás következtében az ideiglenes iparűzési tevékenység megszüntetésre került, és ezt a módosítást az önkormányzati rendeleten is át kell vezetni.

Az Alaprendelet módosítással érintett pontja: 3. § (2) bekezdés.

Székesfehérvár Megyei Jogú Város Polgármestereként rögzítem, miszerint

* 2020. november 4. napjától hatályban van a veszélyhelyzet kihirdetéséről szóló 478/2020. (XI.3.) Korm. rendelet, melyben a **Kormány** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki,**
* a koronavírus-világjárvány második hulláma elleni védekezésről szóló 2020. évi CIX. törvény megállapította a veszélyhelyzettel összefüggő sajátos szabályokat,
* a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint „Veszélyhelyzetben **a települési önkormányzat képviselő-testületének,** a fővárosi, megyei közgyűlésnek **feladat- és hatáskörét** **a polgármester,** illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti”.

A jogalkotásról szóló 2010. évi CXXX. törvény 17. §-a szerint a jogszabály előkészítőjének előzetes hatásvizsgálattal kell felmérnie a szabályozás várható következményeit, a 18. §-a szerint pedig a jogszabály előkészítője a jogszabály tervezetéhez indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait és az indokolás közzétételére vonatkozó álláspontját.

**Előzetes hatásvizsgálat**

**I. Várható társadalmi hatások**

Az Alaprendelet módosítása társadalmi hatást nem vált ki.

**II. Várható gazdasági, költségvetési hatások**

Ideiglenes jellegű iparűzési tevékenység utáni adókötelezettség akkor keletkezik, ha az önkormányzat illetékességi területén az ott székhellyel, telephellyel nem rendelkező vállalkozó

építőipari tevékenységet folytat, illetőleg természeti erőforrást tár fel vagy kutat, feltéve, hogy a folyamatosan vagy megszakításokkal végzett tevékenység időtartama adóéven belül a 30 napot meghaladja, de nem éri el a 181 napot. Az adó mértéke naptári naponként legfeljebb 5000 forint. A székhely, illetőleg a telephely szerinti önkormányzathoz az adóévre fizetendő adóból, legfeljebb azonban annak összegéig terjedően levonható az adóalany által az ideiglenes jellegű tevékenység után az adóévben megfizetett adó. A Székesfehérváron székhellyel, telephellyel rendelkező, más településen ideiglenes tevékenységet végző és ennek következtében adót fizető adózók csökkenthették az ide fizetendő adójukat ezzel a kötelezettséggel. A Székesfehérváron székhellyel, telephellyel nem rendelkező, és itt ideiglenes tevékenységet végző és ennek következtében adót fizető adózók befizetési pedig értelemszerűen többletbevételt jelentenek.

Önkormányzatunkhoz 2019. évben befizettek 6.750.000 Ft-ot, levontak 7.728.063 Ft-ot, egyenleg: - 978.063 Ft. 2020. évben befizettek 600.000 Ft-ot, levonás nem történt, egyenleg: 600.000 Ft.

Ez a két hatás láthatóan, nagyjából kioltja egymást, ezért a módosításnak az önkormányzat tekintetében érdemi költségvetési hatása nincs.

Az érintett gazdasági szereplőknél sem jelentkezik érdemi gazdasági hatás, mivel az ideiglenes iparűzési tevékenység után fizetett adó eddig is levonható volt a székhelyen, telephelyen állandó jelleggel végzett tevékenység után fizetett iparűzési adóból.

**III. Várható környezeti és egészségi következmények**

A módosításnak nincs várható környezeti és egészségi következménye.

**IV. Adminisztratív terheket befolyásoló hatások**

A módosítás adminisztratív könnyítés az adózók és az adóhatóság számára egyaránt.

**V. A rendelet megalkotásának szükségessége, a jogalkotás elmaradásának várható következménye**

A módosítás elmaradása esetén az Alaprendelet nem felelne meg a hatályos jogszabályi előírásoknak.

**VI. A rendelet alkalmazásához szükséges személyi, szervezeti, tárgyi és pénzügyi feltételek**

A módosítás végrehajtásának személyi, szervezeti, tárgyi és pénzügyi hatásai nincsenek.

**Általános indokolás**

A helyi adókról szóló 1990. évi C. törvényt 2021.01.01. naptól módosította az egyes adótörvények módosításáról szóló 2020. évi CXVIII. törvény, így az ideiglenes iparűzési tevékenység ezen időponttól megszűnt, ezért szükségessé vált az Alaprendelet módosítása.

**Részletes indokolás**

A Rendelet

1.§-ához:

Az egyes adótörvények módosításáról szóló 2020. évi CXVIII. törvény hatályon kívül helyezte a helyi adókról szóló 1990. évi C. törvény ideiglenes iparűzési adóra vonatkozó előírásait.

2. §-hoz:

Hatályba léptető rendelkezést tartalmaz.

A fentiek alapján került sor a rendelet módosítására.

**dr. Cser-Palkovics András**

polgármester